บลจ.ดันกองทุนอสังหาฯแหล่งระดมเงินตลาดทุน
บลจ.นครหลวงไทยเตรียมเสนอสมาชิก แก้เกณฑ์ตั้งกองทุนรวมอสังหาริมทรัพย์ง่ายขึ้น เอื้อผู้ประกอบการใช้เป็นแหล่งระดมทุน
17 ก.พ. 2553

บลจ.นครหลวงไทยเตรียมเสนอสมาชิก แก้เกณฑ์ตั้งกองทุนรวมอสังหาริมทรัพย์ง่ายขึ้น เอื้อผู้ประกอบการใช้เป็นแหล่งระดมทุน



ธีรพันธุ์ จิตตาลาน กรรมการผู้จัดการ บลจ.นครหลวงไทย
นายธีรพันธุ์ จิตตาลาน กรรมการผู้จัดการ บริษัทหลักทรัพย์จัดการกองทุน (บลจ.) นครหลวงไทย เปิดเผยว่า การประชุมสมาชิกสมาคมบริษัทจัดการลงทุน (สมาคมบลจ.) เพื่อนำเสนอความคิดเห็นสำหรับแผนการพัฒนาตลาดทุน ในวันที่ 18 ก.พ.นี้ บริษัทจะเสนอแนวคิดในการผลักดันให้กองทุนรวมอสังหาริมทรัพย์เป็นแหล่งระดมเงินผ่านตลาดทุนมากขึ้น โดยแก้เกณฑ์ให้สามารถจัดตั้งกองทุนในวงเงินที่น้อยกว่าราคาประเมินและลดอายุกองทุนให้สั้นลงจากปัจจุบันอยู่ที่ 30 ปี เหลือ 3-5 ปี เช่นเดียวกับในต่างประเทศ เพื่อความคล่องตัวในการระดมทุน และให้ตลาดทุนมีการลงทุนและเติบโตได้ในอนาคต
ปัจจุบันกองทุนอสังหาริมทรัพย์ต้องจัดตั้งขนาดขั้นต่ำ 500 ล้านบาทและสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) มีแนวคิดจะเพิ่มขนาดเป็น 1,000 ล้านบาท โดยมองว่าหากสินทรัพย์ที่จะนำมาจัดตั้งกองทุนมีมูลค่าสูงกว่าเงินระดมทุนก็น่าจะตั้งกองทุนได้ เช่น สินทรัพย์ 500 ล้านบาท แต่ตั้งกองทุนมูลค่า 100 ล้านบาทและลดอายุกองทุนสั้นลง เนื่องจากพบว่าผู้ประกอบการอสังหาริมทรัพย์บางส่วนไม่ได้ต้องการเงินจำนวนมาก
“ในเกาหลีใต้อายุของกองทุนอสังหาริมทรัพย์ 3-5 ปีก็มี ก็ต้องมาดูว่าเราทำได้หรือไม่ เพราะถ้ามองว่ากองทุนรวมอสังหาริมทรัพย์เป็นเหมือนหุ้นตัวหนึ่ง คือลงทุนในอสังหาริมทรัพย์ เราก็น่าจะใช้ตลาดทุนให้เป็นประโยชน์ เพราะกองทุนมีอสังหาริมทรัพย์ที่มีมูลค่าอยู่ก็นำมาเป็นเหมือนหลักประกันและให้ผู้ประกอบการกู้เงินเพื่อไปลงทุนเพิ่ม เมื่อกองทุนครบอายุ ผู้ประกอบการก็สามารถซื้อกองทุนกลับไปได้ในราคาที่จัดตั้งกองทุน”นายธีรพันธุ์ กล่าว
อย่างไรก็ตามหากสมาคมบลจ.มีมติเห็นชอบในแนวคิดดังกล่าวก็จะมีการเสนอให้สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) พิจารณาต่อไป